金菊对芙蓉 东村晚归，喜周铁珊先生下榻舍桴兰若，蒋山老人招同夜话，即席相为倡和
丁之翘 (Qing)
白雁横天，黄花匝地，可怜时节深秋。自荒村策蹇，暮返林邱。到家未及閒言语，见僧雏、短简相投。为言佳客，渡江远至，下榻僧楼。倒屣何敢夷犹。早芒鞋竹杖，夜访羊求。喜骚坛名将，老益风流。漫言别后相思苦，请交看、白发双头。主人兴发，三更不寐，只劝香瓯。